ปัจจัยความเสี่ยง

1.  ความเสี่ยงจากความผันผวนของสภาวะตลาด และการแข่งขันในธุรกิจหลักทรัพย์

  ปริมาณการซื้อขายของตลาดหลักทรัพย์และส่วนแบ่งการตลาดของบริษัทฯ
  มีผลโดยตรงต่อผลการดำเนินงานของบริษัทฯ ทั้งนี้ ปัจจัยที่ทำให้เกิดความผันผวนของสภาวะตลาด
  ได้แก่ สภานการณ์ทางการเมือง เศรษฐกิจ สังคม ของทั้งภายในและภายนอกประเทศ นอกจากนี้
  ธุรกิจหลักทรัพย์เป็นธุรกิจที่มีการแข่งขันกันสูง
  ถ้าบริษัทฯไม่สามารถรักษาคุณภาพการให้บริการที่ดีไว้เมื่อเทียบกับบริษัทหลักทรัพย์อื่น
  อาจทำให้บริษัทฯสูญเสียส่วนแบ่งการตลาดได้
  บริษัทฯมีนโยบายในการพัฒนาศักยภาพของเจ้าหน้าที่การตลาด
  ให้มีความรู้ความเข้าใจในการให้คำแนะนำแก่ลูกค้า
  และเพิ่มมูลค่าเพิ่มในบริการแก่ลูกค้าที่ต้องการข้อมูลเพื่อการตัดสินใจในการลงทุน
  ซึ่งบริการที่แตกต่างดังกล่าวจะสามารถแยกกลุ่มของลูกค้าที่แตกต่างในระยะยาว นอกจากนี้บริษัทฯ
  ยังมีนโยบายในการลดความเสี่ยง โดยการให้บริการในธุรกิจอื่นๆ เพิ่มเติมจากที่มีอยู่ อาทิเช่น
  ธุรกิจการยืมและให้ยืมหลักทรัพย์ (Stock Borrowing & Lending)
  และการค้าตราสารอนุพันธ์ (Derivative and structure Products) ด้วย

2.  ความเสี่ยงจากการให้กู้ยืมเพื่อซื้อหลักทรัพย์
    และการไม่ชำระเงินค่าซื้อหลักทรัพย์ตามคำสั่งของลูกค้าเงินสด

  บริษัทฯ ได้จัดให้มีคณะกรรมการบริหารความเสี่ยง
  ซึ่งมีหน้าที่รับผิดชอบในการอนุมัติและทบทวนนโยบายการบริหารความเสี่ยงของการให้กู้ยืมเพื่อซื้อหลักทรัพย์ของบริษัทฯ
  นโยบายการให้วงเงินการซื้อขายหลักทรัพย์ แนวทางการประเมินและบริหารหลักประกัน
  นโยบายและกลยุทธ์ในการป้องกันความเสี่ยง ดังนั้น บริษัทฯ
  จึงเชื่อว่าจะสามารถลดความเสี่ยงเกี่ยวกับหนี้สูญจากการให้กู้ยืมเพื่อซื้อหลักทรัพย์
  และความเสี่ยงจากการไม่ชำระเงินค่าซื้อหลักทรัพย์ตามคำสั่งของลูกค้าเงินสดได้ ทั้งนี้ ณ วันที่
  31 ธันวาคม 2546 บริษัทฯมียอดลูกหนี้ซื้อหลักทรัพย์ด้วยเงินสดจำนวน 2,488 ล้านบาท
  และมีเงินให้กู้ยืมเพื่อซื้อหลักทรัพย์จำนวน 579 ล้านบาท

3.  ความเสี่ยงจากอัตราดอกเบี้ย

งบการเงินรวมของบริษัทฯ ณ วันที่ 31 ธันวาคม 2546
ไม่มีเงินกู้ยืมจากบุคคลภายนอกที่เป็นสาระสำคัญ อนึ่ง ในปี 2545 KGI Securities
(Thailand) International Holdings Limited (HOLDCO)
ซึ่งเป็นบริษัทย่อยที่บริษัทฯถือหุ้นร้อยละ 100
มีเงินกู้ยืมสกุลเงินตราต่างประเทศที่มีอัตราดอกเบี้ยลอยตัว (HIBOR บวกร้อยละ 0.5 ต่อปี)
ประมาณ 13.00 ล้านเหรียญสหรัฐ หรือประมาณ 562 ล้านบาท ซึ่งในระหว่างไตรมาสที่หนึ่งของปี
2546 HOLDCO ได้ชำระเงินกู้ยืมดังกล่าวแล้วทั้งจำนวนแล้ว

  และแม้ว่าในงบการเงินของบริษัทฯ
  จะมีรายการเงินกู้ยืมสกุลเงินบาทจากบริษัทย่อยในต่างประเทศ คือ HOLDCO และ KGI
  (Thailand) Holdings Limited (KTHL) จำนวน 2,484 ล้านบาท ก็ตาม
  แต่เงินกู้ยืมดังกล่าวเป็นเงินกู้ยืมที่ไม่มีดอกเบี้ย

  นอกจากนี้ บริษัทฯมีการลงทุนในตราสารหนี้
  ซึ่งมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

ความเสี่ยงจากอัตราแลกเปลี่ยน

  ณ วันที่ 31 ธันวาคม 2546
  บริษัทฯไม่มีเครื่องมือทางการเงินที่เป็นเงินตราต่างประเทศที่มีสาระสำคัญ ยกเว้นบริษัทฯ
  มีเงินฝากธนาคารในสกุลเงินตราต่างประเทศที่ไม่ได้รับการป้องกันความเสี่ยงด้านอัตราแลกเปลี่ยนจำนวนประมาณ
  0.2 ล้านเหรียญสหรัฐฯ (ประมาณ 8 ล้านบาท)
  และบริษัทฯมีเงินลงทุนในบริษัทย่อยที่เป็นเงินตราต่างประเทศในราคาทุน 49 ล้านเหรียญสหรัฐฯ
  อย่างไรก็ตาม
  บริษัทฯได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวนประมาณ
  2,484 ล้านบาท ดังนั้น บริษัทฯจึงไม่มีความเสี่ยงด้านอัตราแลกเปลี่ยนคงเหลือ ณ
  วันสิ้นปีอย่างเป็นสาระสำคัญ

  ในระหว่างไตรมาสที่หนึ่งของปี 2546 HOLDCO
  ได้จำหน่ายเงินลงทุนในหุ้นกู้แปลงสภาพมีหลักประกัน (Secured Convertible Notes)
  ที่ออกโดย KGI International Holdings Limited (KGII) จำนวน 35
  ล้านเหรียญสหรัฐ ให้แก่ KG Investments Holdings Limited (KGIH) แล้ว ดังนั้น
  ความเสี่ยงในเรื่องอัตราแลกเปลี่ยนดังกล่าวจะหมดไป

5.  ความเสี่ยงด้านสภาพคล่อง

  บริษัทฯ ไม่มีปัญหาเรื่องสภาพคล่อง ณ วันที่ 31 ธันวาคม 2546 บริษัทฯ
  มีเงินสดและรายการเทียบเท่าเงินสด เงินฝากระยะยาวในสถาบันการเงิน จำนวน 1,832
  ล้านบาท และ 143 ล้านบาท ตามลำดับ โดยมีเงินกองทุนสภาพคล่องสุทธิ ร้อยละ 112.83

6. ความเสี่ยงด้านการลงทุนในหลักทรัพย์และผลตอบแทน

  บริษัทฯได้จัดให้มีคณะกรรมการดูแลการลงทุนในหลักทรัพย์เพื่อการลงทุน
  ซึ่งทำหน้าที่กำหนดแนวทางและนโยบายการจัดสรรสินทรัพย์ การอนุมัติวงเงินการลงทุนของบริษัทฯ
  นโยบายควบคุมความเสี่ยง การพิจารณาและอนุมัติการลงทุน

  ณ 31 ธันวาคม 2546 บริษัทฯ มีเงินลงทุนในหลักทรัพย์สุทธิทั้งสิ้น 1,158 ล้านบาท แบ่งเป็น
  เงินลงทุนชั่วคราวสุทธิ 1,125 ล้านบาท หรือคิดเป็นร้อยละ 97 ของเงินลงทุนในหลักทรัพย์สุทธิ
  และเงินลงทุนระยะยาวสุทธิ 33 ล้านบาท หรือคิดเป็นร้อยละ 3 ของเงินลงทุนในหลักทรัพย์สุทธิ
  ทั้งนี้ การลงทุนในหลักทรัพย์ต่างๆ นั้น
  บริษัทฯใช้นโยบายการบริหารความเสี่ยงที่เข้มงวดและรัดกุมเพื่อควบคุมการขาดทุนที่เกิดจากความผันผวนของตลาด
  ทั้งนี้ การลงทุนในตราสารหนี้และหลักทรัพย์ มีการบันทึกบัญชีตามราคาตลาด
  (Mark-to-market) ซึ่งอาจจะส่งผลกระทบต่อพอร์ตการลงทุนและผลการดำเนินงานของบริษัทฯ
  ได้

7.  ความเสี่ยงจากการลงทุนในบริษัทย่อยและบริษัทร่วม

  ความเสี่ยงจากการลงทุนในบริษัทย่อยและบริษัทร่วม
  อาจเกิดขึ้นได้ในกรณีที่บริษัทย่อยและบริษัทร่วมมีผลประกอบการขาดทุน อย่างไรก็ตาม บริษัทฯ
  ได้รับรู้ผลขาดทุนในบริษัทย่อยและบริษัทร่วมเต็มมูลค่าตามการลงทุนของบริษัทฯ ตามวิธีส่วนได้เสีย

8.  ความเสี่ยงด้านการขยายสำนักบริการด้านหลักทรัพย์

  ณ วันที่ 31 ธันวาคม 2546 บริษัทฯ มีสาขาทั้งสิ้น 17 แห่ง โดยในปี 2546 บริษัทฯ
  มีทั้งการเปิดสาขาใหม่เพิ่มขึ้น 2 แห่ง คือสาขารัชดาภิเษก และสาขาแจ้งวัฒนะ และปิดสาขา 1
  แห่ง คือ สาขาอโศก ทั้งนี้
  การขยายสาขาเพิ่มขึ้นจะมีความเสี่ยงในเรื่องความผันผวนของมูลค่าการซื้อขาย
  ตลอดจนต้นทุนคงที่ในการจัดตั้งสาขาที่เพิ่มสูงขึ้น อย่างไรก็ตาม
  ในการขอเปิดสำนักงานบริการด้านหลักทรัพย์ใหม่นั้น บริษัทฯ
  มีขั้นตอนการพิจารณาเปิดสำนักงานสาขาในจังหวัดต่างๆ อย่างรัดกุม กล่าวคือ
  บริษัทฯจะทำการวิเคราะห์ความเป็นไปได้ในการจัดตั้งสำนักงาน โดยศึกษาข้อมูลเกี่ยวกับพื้นที่
  ประชากร ข้อมูลด้านเศรษฐกิจ เงินฝากและการให้สินเชื่อ จำนวนคู่แข่ง
  โดยมีการจัดทำประมาณการกำไร-ขาดทุน
  พร้อมทั้งมีการศึกษาผลกระทบของการจัดตั้งสำนักงานสาขาต่อการดำรงเงินกองทุนสภาพคล่องสุทธิของบริษัทฯ
  ด้วย

9.  ความเสี่ยงอันเกิดจากการทำธุรกรรมการจัดจำหน่ายหลักทรัพย์และที่ปรึกษาทางการเงิน

  การประกอบธุรกิจวาณิชธนกิจและการจัดจำหน่ายและรับประกันการจำหน่ายหลักทรัพย์
  บริษัทฯมีความเสี่ยงจากผลขาดทุนของการรับหลักทรัพย์ที่เหลือจากการจัดจำหน่ายที่โอนเข้าพอร์ตลงทุนของบริษัทฯ
  เนื่องจากเป็นการรับประกันการจำหน่ายหลักทรัพย์ในจำนวนและราคาที่ไม่เหมาะสม
  หรือเนื่องจากความผันผวนของภาวะตลาดหลักทรัพย์ อัตราดอกเบี้ย
  และอัตราแลกเปลี่ยนเงินตราต่างประเทศ ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น
  เพื่อเป็นการป้องกันความเสี่ยงที่จะเกิดขึ้น บริษัทฯ
  จะทำการพิจารณาศึกษาวิเคราะห์ข้อมูลเบื้องต้นของบริษัทผู้เสนอหลักทรัพย์
  และพิจารณาความสนใจของลูกค้าหรือนักลงทุนว่ามีความต้องการที่จะซื้อหลักทรัพย์ที่เสนอขายมากน้อยเพียงใด
  ส่วนการเป็นที่ปรึกษาทางการเงินนั้น บริษัทฯ จะต้องทำการศึกษาข้อมูลเบื้องต้นของลูกค้า
  เพื่อใช้ในการประเมินลูกค้าก่อนพิจารณารับงานด้วย (Due Diligence)

10. ความเสี่ยงเนื่องจากการมีผู้ถือหุ้นรายใหญ่

  ณ วันที่ 3 เมษายน 2546 กลุ่มเคจีไอถือหุ้นในบริษัทฯ ร้อยละ 40
  ของจำนวนหุ้นที่จำหน่ายได้แล้วทั้งหมดของบริษัทฯ ซึ่งการที่บริษัทฯมีผู้ถือหุ้นรายใหญ่
  อาจมีความเสี่ยงที่ทิศทางการดำเนินงานถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม การที่กลุ่มเคจีไอจะถือหุ้นมากกว่าร้อยละ 50 นั้น
  กลุ่มเคจีไอจะต้องปฏิบัติตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทยด้วย

11. ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)

  ตามที่ที่ประชุมวิสามัญผู้ถือหุ้นของบริษัทฯ ครั้งที่ 1/2544 ซึ่งประชุมเมื่อวันที่ 8 มีนาคม 2544
  ได้มีมติอนุมัติให้บริษัทฯ เข้าร่วมในโครงการกองทุนรวมเพื่อผู้ลงทุนซึ่งเป็นคนต่างด้าว (Thai
  Trust Fund) เพื่อวัตถุประสงค์ให้ผู้ลงทุนต่างชาติสามารถลงทุนในหุ้นของบริษัทฯได้เพิ่มขึ้น
  กองทุนดังกล่าวจะไปลงทุนในหุ้นของบริษัทฯ ได้ไม่เกินร้อยละ 25 ของหุ้นทั้งหมดของบริษัทฯ ทั้งนี้
  หุ้นที่ถือโดย Thai Trust Fund จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทฯ ลดลง
  และจะทำให้ผู้ถือหุ้นรายใหญ่มีสัดส่วนในการลงคะแนนเสียงเพิ่มขึ้น
  รวมทั้งจะมีอำนาจควบคุมบริษัทฯ มากขึ้น อย่างไรก็ตาม ณ วันที่ 31 ธันวาคม 2546 บริษัทฯ
  ไม่มีหุ้นที่ถือโดย Thai Trust Fund

12. ความเสี่ยงจากการมีใบสำคัญแสดงสิทธิที่จะซื้อหุ้นคงค้าง

  ณ วันที่ 31 ธันวาคม 2546 บริษัทฯ คงเหลือใบสำคัญแสดงสิทธิ ครั้งที่ 4 ที่ยังไม่ได้ใช้สิทธิ
  จำนวน 422,578,154 หน่วย โดยจะหมดอายุวันที่ 30 เมษายน 2547
  ปัจจุบันมีอัตราการใช้สิทธิที่ 0.27806 หุ้นสามัญ ต่อ 1 หน่วยใบสำคัญแสดงสิทธิ ราคาการใช้สิทธิ
  หุ้นละ 1.79816 บาท

อนึ่ง ใบสำคัญแสดงสิทธิ ครั้งที่ 4 คงค้างข้างต้น จะต้องใช้หุ้นสามัญเพื่อรองรับการใช้สิทธิตามเงื่อนไขใหม่ประมาณ 117,502,082 หุ้น 

ทั้งนี้ ในกรณีที่ผู้ถือใบสำคัญแสดงสิทธิ ครั้งที่ 4 มีการใช้สิทธิแปลงสภาพใบสำคัญแสดงสิทธิคงเหลือทั้งหมดนั้น จะทำให้เกิด dilution effect ประมาณ 5.89% และบริษัทฯจะได้รับเงินจากการใช้สิทธิแปลงสภาพทั้งสิ้นประมาณ 211 ล้านบาท ซึ่งบริษัทฯ มีโครงการที่จะใช้เงินที่ได้จากการใช้สิทธิดังกล่าว เพื่อลงทุนในโครงการที่สามารถให้ผลตอบแทนที่เพียงพอต่อการรักษาระดับอัตราผลตอบแทนต่อผู้ถือหุ้น